title: 2009/57/CE: Decizia Băncii Centrale Europene din 12 decembrie 2008 de stabilire a măsurilor necesare pentru contribuția la valoarea acumulată a capitalului propriu al Băncii Centrale Europene și pentru ajustarea creanțelor băncilor centrale naționale echivalente activelor din rezervele valutare transferate (BCE/2008/27)

text:
               24.1.2009

               RO

               Jurnalul Oficial al Uniunii Europene

               L 21/77

      DECIZIA BĂNCII CENTRALE EUROPENE

   din 12 decembrie 2008
   de stabilire a măsurilor necesare pentru contribuția la valoarea acumulată a capitalului propriu al Băncii Centrale Europene și pentru ajustarea creanțelor băncilor centrale naționale echivalente activelor din rezervele valutare transferate
   (BCE/2008/27)
   (2009/57/CE)
   CONSILIUL GUVERNATORILOR BĂNCII CENTRALE EUROPENE,
   având în vedere Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”), în special articolul 30,
   întrucât:

               (1)

               Decizia BCE/2008/23 din 12 decembrie 2008 privind cotele procentuale ale băncilor centrale naționale în grila de repartiție pentru subscrierea la capitalul Băncii Centrale Europene (1) dispune ajustarea grilei de repartiție pentru subscrierea la capitalul Băncii Centrale Europene (BCE) (denumită în continuare „grila de repartiție pentru capital”) în conformitate cu articolul 29.3 din Statutul SEBC și stabilește, cu aplicare de la 1 ianuarie 2009, noile ponderi atribuite fiecărei bănci centrale naționale (BCN) în grila de repartiție pentru capital ajustată (denumite în continuare „ponderi în grila de repartiție pentru capital”).

               (2)

               Ajustarea ponderilor în grila de repartiție și modificările rezultate în cotele BCN din capitalul subscris al BCE determină necesitatea ajustării creanțelor pe care BCE le-a creditat în temeiul articolului 30.3 din Statutul SEBC către BCN ale statelor membre care au adoptat euro (denumite în continuare „BCN participante”) și care sunt echivalente contribuțiilor BCN participante cu active din rezervele valutare la BCE (denumite în continuare „creanțe”).

               (3)

               Acele BCN participante a căror cotă procentuală în grila de repartiție ajustată crește datorită ajustărilor ar trebui, prin urmare, să efectueze un transfer compensatoriu către BCE, în timp ce BCE ar trebui să efectueze un transfer compensatoriu către acele BCN participante a căror cotă procentuală în grila de repartiție ajustată scade.

               (4)

               În conformitate cu principiile generale ale echității, tratamentului egal și protejării așteptărilor legitime care stau la baza Statutului SEBC, acele BCN participante a căror cotă relativă în valoarea capitalului propriu acumulat al BCE crește datorită ajustărilor sus-menționate ar trebui, de asemenea, să efectueze un transfer compensatoriu către BCN participante ale căror cote relative scad.

               (5)

               Pentru a se calcula ajustarea valorii cotei fiecărei BCN participante în valoarea acumulată a capitalului propriu al BCE, ponderile ce revin fiecărei BCN participante în grila de repartiție pentru capital până la 31 decembrie 2008 și cu aplicare de la 1 ianuarie 2009 ar trebui exprimate ca procent din capitalul total al BCE subscris de toate BCN participante.

               (6)

               În consecință, se impune adoptarea unei noi decizii a BCE care să abroge Decizia BCE/2006/24 din 15 decembrie 2006 de stabilire a măsurilor necesare pentru contribuția la valoarea acumulată a capitalului propriu al Băncii Centrale Europene și pentru ajustarea creanțelor băncilor centrale naționale echivalente activelor din rezervele valutare transferate (2).

               (7)

               În temeiul articolului 1 din Decizia 2008/608/CE a Consiliului din 8 iulie 2008 în conformitate cu articolul 122 alineatul (2) din tratat, privind adoptarea de către Slovacia a monedei unice la 1 ianuarie 2009 (3), derogarea în favoarea Slovaciei prevăzută la articolul 4 din Actul de aderare din 2003 (4) se abrogă de la 1 ianuarie 2009,

         DECIDE:
   Articolul 1
   Definiții
   În sensul prezentei decizii:

               (a)

               „valoarea acumulată a capitalului propriu” înseamnă totalul rezervelor BCE, conturilor de reevaluare și provizioanelor echivalente rezervelor, calculat de BCE la 31 decembrie 2008. Rezervele BCE și provizioanele echivalente rezervelor cuprind, fără a limita caracterul general al „valorii acumulate a capitalului propriu”, fondul general de rezerve și provizioanele echivalente rezervelor pentru riscurile legate de cursul de schimb valutar, rata dobânzii și prețul aurului;

               (b)

               „data transferului” înseamnă a doua zi lucrătoare care urmează aprobării de către Consiliul guvernatorilor a conturilor financiare ale BCE corespunzătoare exercițiului financiar 2008.

         Articolul 2
   Contribuția la rezervele și provizioanele BCE
   (1)   Dacă cota unei BCN participante din valoarea acumulată a capitalului propriu crește datorită creșterii ponderii sale în grila de repartiție pentru capital cu aplicare de la 1 ianuarie 2009, BCN participantă în cauză transferă către BCE, la data transferului, suma determinată în temeiul alineatului (3).
   (2)   Dacă cota unei BCN participante din valoarea acumulată a capitalului propriu scade datorită scăderii ponderii sale în grila de repartiție pentru capital cu aplicare de la 1 ianuarie 2009, BCN participantă în cauză primește din partea BCE, la data transferului, suma determinată în temeiul alineatului (3).
   (3)   În ziua sau înainte de ziua în care Consiliul guvernatorilor aprobă conturile financiare ale BCE pentru exercițiul financiar 2008, BCE calculează și confirmă fiecărei BCN participante fie suma pe care respectiva BCN participantă trebuie să o transfere către BCE, în cazul în care se aplică alineatul (1), fie suma pe care respectiva BCN participantă o primește de la BCE, în cazul în care se aplică alineatul (2). Ținând cont de rotunjirile necesare, fiecare sumă de transferat sau de primit se calculează prin înmulțirea valorii acumulate a capitalului propriu cu diferența absolută între ponderea fiecărei BCN participante în grila de repartiție pentru capital la 31 decembrie 2008 și ponderea sa în grila de repartiție pentru capital cu aplicare de la 1 ianuarie 2009, după care rezultatul se împarte la 100.
   (4)   Fiecare dintre sumele menționate la alineatul (3) se datorează în euro la 1 ianuarie 2009, dar se transferă efectiv la data transferului.
   (5)   La data transferului, o BCN participantă sau BCE care trebuie să transfere o sumă în temeiul alineatului (1) sau alineatului (2) transferă separat și dobânzile acumulate în perioada cuprinsă între 1 ianuarie 2009 și data transferului, aferente fiecărei sume datorate de respectiva BCN participantă sau de BCE. Părțile care transferă și care primesc dobânzile sunt aceleași cu părțile care transferă și care primesc sumele purtătoare de dobânzi.
   (6)   Dacă valoarea acumulată a capitalului propriu este mai mică de zero, sumele care trebuie transferate sau trebuie primite în temeiul alineatului (3) și al alineatului (5) se decontează în sens invers celor precizate la alineatul (3) și la alineatul (5).
   Articolul 3
   Ajustarea creanțelor echivalente activelor din rezervele valutare transferate
   (1)   Dat fiind faptul că ajustarea creanțelor echivalente activelor din rezervele valutare transferate este reglementată în cazul Národná banka Slovenska prin Decizia BCE/2008/33 din 31 decembrie 2008 privind vărsarea capitalului, transferul activelor din rezervele valutare și contribuțiile la rezervele și provizioanele Băncii Centrale Europene din partea Národná banka Slovenska (5), prezentul articol reglementează ajustarea creanțelor echivalente activelor din rezervele valutare transferate de către celelalte BCN participante.
   (2)   Creanțele BCN participante se ajustează cu aplicare de la 1 ianuarie 2009 în conformitate cu ponderile lor ajustate în grila de repartiție pentru capital. Cu aplicare de la 1 ianuarie 2009, valoarea creanțelor BCN participante este indicată în a treia coloană a tabelului din anexa la prezenta decizie.
   (3)   În virtutea prezentei dispoziții și fără a fi nevoie de îndeplinirea altor formalități sau acțiuni, se consideră că fiecare BCN participantă a transferat sau a primit la 1 ianuarie 2009 valoarea absolută a creanței (în euro) indicată în dreptul numelui său în a patra coloană a tabelului din anexa la prezenta decizie, unde „–” se referă la o creanță pe care BCN participantă o transferă către BCE, iar „+” la o creanță pe care BCE o transferă către BCN participantă.
   (4)   În prima zi de operare a sistemului transeuropean automat de transfer rapid cu decontare pe bază brută în timp real (TARGET2) de după 1 ianuarie 2009, fiecare BCN participantă fie transferă, fie primește valoarea absolută a sumei (în euro) indicată în dreptul numelui său în a patra coloană a tabelului din anexa la prezenta decizie, unde „+” se referă la suma pe care BCN participantă o transferă către BCE, iar „–” la suma pe care BCE o transferă către BCN participantă.
   (5)   În prima zi de operare a sistemului TARGET2 de după 1 ianuarie 2009, BCE și BCN participante care au obligația de a transfera sume în temeiul alineatului (4) transferă separat dobânzile acumulate în perioada cuprinsă între 1 ianuarie 2009 și data transferului, aferente sumelor respective datorate de BCE sau de aceste BCN participante. Părțile care transferă și care primesc dobânzile sunt aceleași cu părțile care transferă și care primesc sumele purtătoare de dobânzi.
   Articolul 4
   Dispoziții generale
   (1)   Dobânzile acumulate în temeiul articolului 2 alineatul (5) și articolului 3 alineatul (5) se calculează zilnic, prin utilizarea metodei de calcul „număr de zile/360” la o rată egală cu rata dobânzii marginale utilizată de Eurosistem în cea mai recentă operațiune principală de refinanțare.
   (2)   Fiecare transfer în temeiul articolului 2 alineatele (1), (2) și (5) și articolului 3 alineatele (4) și (5) are loc separat prin TARGET2.
   (3)   BCE și BCN participante care au obligația efectuării unui transfer prevăzut la alineatul (2) dau, în timp util, instrucțiunile necesare pentru executarea în mod corespunzător și la timp a transferului.
   Articolul 5
   Dispoziții finale
   (1)   Prezenta decizie intră în vigoare la 1 ianuarie 2009.
   (2)   Decizia BCE/2006/24 se abrogă de la 1 ianuarie 2009.
   (3)   Trimiterile la Decizia BCE/2006/24 se interpretează ca fiind trimiteri la prezenta decizie.

      Adoptată la Frankfurt pe Main, 12 decembrie 2008.

            Președintele BCE

         Jean-Claude TRICHET

      (1)  A se vedea pagina 66 din prezentul Jurnal Oficial.

      (2)  JO L 24, 31.1.2007, p. 9.

      (3)  JO L 195, 24.7.2008, p. 24.

      (4)  Act privind condițiile de aderare ale Republicii Cehe, ale Republicii Estonia, ale Republicii Cipru, ale Republicii Letonia, ale Republicii Lituania, ale Republicii Ungare, ale Republicii Malta, ale Republicii Polone, ale Republicii Slovenia și ale Republicii Slovace și adaptările tratatelor pe care se întemeiază Uniunea Europeană (JO L 236, 23.9.2003, p. 33).

      (5)  A se vedea pagina 83 din prezentul Jurnal Oficial.

      ANEXĂ
      CREANȚELE ECHIVALENTE ACTIVELOR DIN REZERVELE VALUTARE TRANSFERATE CĂTRE BCE

                  BCN participantă

                  Creanță echivalentă activelor din rezervele valutare transferate către BCE, la 31 decembrie 2008
                  (EUR)

                  Creanță echivalentă activelor din rezervele valutare transferate către BCE, cu aplicare de la 1 ianuarie 2009
                  (EUR)

                  Valoarea transferului
                  (EUR)

                  Nationale Bank van België/Banque Nationale de Belgique

                  1 423 341 995,63

                  1 397 303 846,77

                  –26 038 148,86

                  Deutsche Bundesbank

                  11 821 492 401,85

                  10 909 120 274,33

                  – 912 372 127,52

                  Central Bank and Financial Services Authority of Ireland

                  511 833 965,97

                  639 835 662,35

                  + 128 001 696,38

                  Bank of Greece

                  1 046 595 328,50

                  1 131 910 590,58

                  +85 315 262,08

                  Banco de España

                  4 349 177 350,90

                  4 783 645 755,10

                  + 434 468 404,20

                  Banque de France

                  8 288 138 644,21

                  8 192 338 994,75

                  –95 799 649,46

                  Banca d’Italia

                  7 217 924 640,86

                  7 198 856 881,40

                  –19 067 759,46

                  Central Bank of Cyprus

                  71 950 548,51

                  78 863 331,39

                  +6 912 782,88

                  Banque centrale du Luxembourg

                  90 730 275,34

                  100 638 597,47

                  +9 908 322,13

                  Bank Ċentrali ta’ Malta/Central Bank of Malta

                  35 831 257,94

                  36 407 323,18

                  + 576 065,24

                  De Nederlandsche Bank

                  2 243 025 225,99

                  2 297 463 391,20

                  +54 438 165,21

                  Oesterreichische Nationalbank

                  1 161 289 917,84

                  1 118 545 877,01

                  –42 744 040,83

                  Banco de Portugal

                  987 203 002,23

                  1 008 344 596,55

                  +21 141 594,32

                  Banka Slovenije

                  183 995 237,74

                  189 410 251,00

                  +5 415 013,26

                  Národná banka Slovenska

                  0

                  399 443 637,59 (1)

                  + 399 443 637,59

                  Suomen Pankki

                  717 086 011,07

                  722 328 204,76

                  +5 242 193,69

                  Total (2)

                  40 149 615 804,58

                  40 204 457 215,43

                  54 841 410,85

         (1)  De transferat cu aplicare de la datele stabilite în Decizia BCE/2008/33.

         (2)  Datorită rotunjirii, este posibil ca totalurile să nu corespundă sumei tuturor cifrelor indicate.


title: Decizia Consiliului din 21 noiembrie 2005 privind încheierea unui acord între Uniunea Europeană și Republica Islanda privind procedurile de securitate pentru schimbul de informații clasificate

text:
Anunţ juridic important

|

32006D0467

Official Journal L 184 , 06/07/2006 P. 0034 - 0034 Official Journal L 076 , 16/03/2007 P. 0016 - 0016

		20051121Decizia Consiliuluidin 21 noiembrie 2005privind încheierea unui acord între Uniunea Europeană și Republica Islanda privind procedurile de securitate pentru schimbul de informații clasificate(2006/467/PESC)CONSILIUL UNIUNII EUROPENE,având în vedere Tratatul privind Uniunea Europeană și, în special, articolele 24 și 38 ale acestuia,având în vedere recomandarea președinției,întrucât:(1) La reuniunea din 27 și 28 noiembrie 2003, Consiliul a decis să autorizeze președinția să înceapă, asistată de secretarul general/înaltul reprezentant pentru politica externă și de securitate comună (SG/ÎR), negocieri în conformitate cu articolele 24 și 38 din Tratatul privind Uniunea Europeană cu unele state terțe pentru încheierea de către Uniunea Europeană a unui acord cu fiecare dintre acestea privind procedurile de securitate pentru schimbul de informații clasificate.(2) Ca urmare a acestei autorizări de inițiere a negocierilor, președinția, asistată de secretarul general/înaltul reprezentant (SG/ÎR), a negociat un acord cu Republica Islanda privind procedurile de securitate pentru schimbul de informații clasificate.(3) Este necesară aprobarea acordului,DECIDE:Articolul 1Acordul între Uniunea Europeană și Republica Islanda privind procedurile de securitate pentru schimbul de informații clasificate este aprobat în numele Uniunii Europene.Textul acordului se anexează la prezenta decizie.Articolul 2Președintele Consiliului este autorizat să numească persoana sau persoanele împuternicite să semneze acordul prin care Uniunea Europeană își asumă obligații.Articolul 3Prezenta decizie intră în vigoare la data adoptării.Articolul 4Prezenta decizie se publică în Jurnalul Oficial al Uniunii Europene.Adoptată la Bruxelles, 21 noiembrie 2005.Pentru ConsiliuPreședinteleJ. Straw--------------------------------------------------


title: 2007/829/CE: Decizia Consiliului din 5 decembrie 2007 privind regimul aplicabil experților și militarilor naționali detașați pe lângă Secretariatul General al Consiliului și de abrogare a Deciziei 2003/479/CE

text:
               13.12.2007

               RO

               Jurnalul Oficial al Uniunii Europene

               L 327/10

      DECIZIA CONSILIULUI

   din 5 decembrie 2007
   privind regimul aplicabil experților și militarilor naționali detașați pe lângă Secretariatul General al Consiliului și de abrogare a Deciziei 2003/479/CE
   (2007/829/CE)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 alineatul (1),
   având în vedere Tratatul de instituire a Comunității Europene, în special articolul 207 alineatul (2),
   întrucât:

               (1)

               Experții naționali detașați (END) și militarii naționali detașați (denumiți în continuare „militari detașați”) ar trebui să permită Secretariatului General al Consiliului (SGC) să beneficieze de cunoștințele lor și de experiența lor profesională de înalt nivel, în special în domeniile în care o astfel de competență nu este disponibilă imediat.

               (2)

               Prezenta decizie ar trebui să favorizeze schimbul de experiență și de cunoștințe profesionale în domeniul politicilor europene, prin afectarea temporară a experților din administrațiile publice ale statelor membre sau din organizațiile internaționale pe lângă serviciile SGC.

               (3)

               END ar trebui să provină din administrațiile publice ale statelor membre sau din organizații internaționale.

               (4)

               Drepturile și obligațiile END și ale militarilor detașați, stabilite prin prezenta decizie, ar trebui să garanteze că aceștia se achită de sarcinile lor numai în interesul SGC.

               (5)

               Având în vedere natura temporară a sarcinilor lor, precum și statutul lor special, END și militarii detașați nu ar trebui să exercite nici una dintre responsabilitățile care revin SGC în temeiul prerogativelor sale de drept public, cu excepția derogărilor prevăzute prin prezenta decizie.

               (6)

               Prezenta decizie ar trebui să stabilească toate condițiile de angajare a END și a militarilor detașați și ar trebui să se aplice indiferent de originea creditelor bugetare utilizate pentru acoperirea cheltuielilor.

               (7)

               De asemenea, ar trebui să se prevadă dispoziții speciale pentru militarii detașați pe lângă SGC, astfel încât să se constituie Statul Major al Uniunii Europene.

               (8)

               Având în vedere că prezentul regim îl înlocuiește pe cel stabilit prin Decizia 2003/479/CE a Consiliului (1), este necesar ca aceasta din urmă să fie abrogată, fără a aduce atingere continuării aplicării sale în ceea ce privește toate detașările aflate în curs la data intrării în vigoare a prezentei decizii,

         DECIDE:
   CAPITOLUL 1
   DISPOZITII GENERALE
   Articolul 1
   Domeniul de aplicare
   (1)   Prezentul regim se aplică experților naționali detașați (END) pe lângă Secretariatul General al Consiliului (SGC) de către administrațiile publice ale statelor membre. Acesta se aplică, de asemenea, experților detașați de o organizație internațională.
   (2)   Persoanele cărora li se aplică prezentul regim rămân în serviciul angajatorului lor pe perioada detașării și continuă să fie remunerate de acest angajator.
   (3)   SGC decide cu privire la angajarea END în funcție de necesități și de posibilitățile bugetare. Secretarul general adjunct stabilește modalitățile acestei angajări.
   (4)   Cu excepția cazului în care se acordă o derogare de către secretarul general adjunct, derogare care este exclusă în domeniul politicii externe și de securitate comune (PESC)/politicii europene de securitate și apărare (PESA), END trebuie să aibă cetățenia unui stat membru. Recrutarea END se efectuează pornind de la o bază geografică cât mai largă, dintre resortisanții statelor membre. Statele membre și SGC cooperează pentru a asigura, în măsura posibilului, respectarea echilibrului între bărbați și femei, precum și respectarea principiului egalității de șanse.
   (5)   Detașarea se pune în aplicare printr-un schimb de scrisori între Direcția generală personal și administrație a SGC și reprezentanța permanentă a statului membru respectiv sau, după caz, organizația internațională. Locul detașării trebuie să fie menționat în schimbul de scrisori. La schimbul de scrisori se anexează o copie a regimului aplicabil END pe lângă SGC.
   Articolul 2
   Durata detașării
   (1)   Durata detașării nu poate fi mai mică de șase luni, nici mai mare de doi ani, și poate face obiectul unor prelungiri succesive pentru o durată totală care să nu depășească patru ani.
   (2)   Prin derogare de la dispozițiile alineatului (1), durata detașării unui END în vederea participării la pregătirea unor operațiuni militare sau civile sau în vederea studierii lansării acestora poate fi mai mică de șase luni.
   (3)   Durata preconizată a detașării se stabilește odată cu punerea la dispoziție, în cadrul schimbului de scrisori menționat la articolul 1 alineatul (5). Aceeași procedură se aplică și în cazul prelungirii perioadei de detașare.
   (4)   Un END care a făcut deja obiectul unei detașări pe lângă SGC poate fi detașat din nou, în conformitate cu normele interne stabilite pentru durata maximă a prezenței acestui personal în cadrul serviciilor SGC și întotdeauna în următoarele condiții:

               (a)

               END continuă să îndeplinească condițiile de eligibilitate pentru detașare;

               (b)

               trebuie să fi trecut o perioadă de cel puțin șase ani între sfârșitul perioadei de detașare precedente și o nouă detașare; în cazul în care, la sfârșitul primei detașări, END a beneficiat de un contract suplimentar diferit, termenul de șase ani începe să curgă de la expirarea acestui contract. Această dispoziție nu împiedică acceptarea de către SGC a detașării unui END a cărui primă detașare a durat mai puțin de patru ani, însă, în acest caz, noua detașare nu depășește partea rămasă din perioada de patru ani;

               (c)

               perioada prevăzută la litera (b) se reduce la trei ani în cazul în care durata primei detașări este mai mică de șase luni.

         Articolul 3
   Locul detașării
   END sunt detașați la Bruxelles, într-un birou de legătură al SGC sau în orice alt loc în care Uniunea Europeană acționează în cadrul unei decizii adoptate de Consiliu. Locul de detașare poate fi modificat în cursul perioadei de detașare, prin intermediul unui nou schimb de scrisori, în conformitate cu articolul 1 alineatul (5), în cazul în care posibilitatea de modificare a locului nu era prevăzută în schimbul de scrisori inițial. Administrația care detașează expertul național este informată cu privire la eventualele modificări ale locului de detașare.
   Articolul 4
   Sarcini
   (1)   END sprijină funcționarii SGC sau agenții temporari și îndeplinește sarcinile care îi sunt încredințate.
   Funcțiile exercitate se definesc de comun acord de SGC și administrația care detașează expertul național, în interesul serviciilor și ținând seama de calificările candidatului.
   (2)   END participă la misiuni și reuniuni:

               (a)

               numai în cazul în care însoțește un funcționar al SGC sau un agent temporar; sau

               (b)

               în cazul în care este singur, numai în calitate de observator sau numai în scopul informării.

         END nu poate angaja SGC față de exterior, cu excepția unui mandat special acordat în acest sens, sub autoritatea secretarului general/înaltului reprezentant, de către directorul general al serviciului respectiv.
   (3)   SGC este singurul responsabil pentru aprobarea rezultatelor sarcinilor îndeplinite de către END.
   (4)   Serviciile SGC implicate, angajatorul END și END depun eforturi, în măsura posibilului, pentru a evita orice conflict de interese și orice apariție a unui astfel de conflict în ceea ce privește sarcinile END pe parcursul detașării. În acest scop, SGC informează în timp util END și pe angajatorul acestuia cu privire la sarcinile preconizate și le solicită amândurora să confirme în scris că nu văd nici un motiv pentru a nu afecta END acestor sarcini. END este invitat, în special, să declare orice conflict potențial între anumite aspecte ale situației sale familiale (în special activitățile profesionale ale membrilor apropiați ai familiei sale sau unele dintre principalele interese financiare proprii sau ale acestor membri) și sarcinile preconizate pe durata detașării.
   Angajatorul și END se angajează să semnaleze SGC orice schimbare care, pe parcursul detașării, ar putea da naștere unor asemenea conflicte.
   (5)   În cazul în care SGC consideră că natura sarcinilor încredințate END necesită precauții speciale în materie de securitate, se obține o autorizație de securitate înainte de detașarea END.
   (6)   În cazul nerespectării alineatelor (2), (3), (4) și (7), SGC poate pune capăt detașării END în conformitate cu articolul 8 alineatul (2) litera (c).
   (7)   Prin derogare de la dispozițiile alineatului (1) primul paragraf și ale alineatului (2) primul paragraf, secretarul general adjunct poate, la propunerea directorului general al serviciului în cadrul căruia este afectat END, să îi încredințeze END sarcini specifice și să îl mandateze pe acesta în vederea realizării uneia sau a mai multor misiuni specifice, după ce se asigură de absența oricărui conflict de interese.
   Articolul 5
   Drepturi și obligații
   (1)   Pe durata perioadei de detașare:

               (a)

               END își îndeplinește sarcinile și se comportă ținând seama numai de interesele Consiliului;

               (b)

               END se abține de la orice act, în special de la orice exprimare publică a opiniilor, care riscă să aducă atingere demnității funcției sale;

               (c)

               orice END care, în exercitarea funcțiilor sale, trebuie să se pronunțe cu privire la o problemă în abordarea sau soluționarea căreia are un interes personal de natură să îi compromită independența, informează șeful serviciului căruia îi este afectat cu privire la aceasta;

               (d)

               END nu publică, nici nu determină publicarea, singur sau în colaborare, a nici unui text al cărui subiect are legătură cu activitatea Uniunii Europene, fără a fi obținut o autorizație în acest sens în condițiile și în conformitate cu normele în vigoare în cadrul SGC. Această autorizație nu poate fi refuzată decât în cazul în care publicarea preconizată este de natură să aducă atingere intereselor Uniunii Europene;

               (e)

               toate drepturile aferente lucrărilor efectuate de către END în exercitarea sarcinilor sale revin SGC;

               (f)

               END are obligația de a domicilia la locul de detașare sau la o asemenea distanță față de acesta încât să nu fie împiedicat în exercitarea activităților sale;

               (g)

               END are obligația de a-l sprijini sau de a-l consilia pe superiorul pe lângă care a fost detașat și este răspunzător în fața acestui superior pentru executarea sarcinilor care îi sunt încredințate;

               (h)

               END nu acceptă, în exercitarea funcțiilor sale, nicio instrucțiune din partea angajatorului sau a guvernului său național. El nu efectuează nici o activitate nici pentru angajatorul său, nici pentru guverne, nici pentru vreo altă persoană, societate privată sau administrație publică.

         (2)   Pe durata detașării și ulterior, END are obligația de a da dovadă de cea mai mare discreție cu privire la faptele și informațiile de care a luat cunoștință în îndeplinirea sau cu ocazia îndeplinirii sarcinilor sale. El nu comunică, sub nicio formă, nici unei persoane care nu este autorizată să ia cunoștință de acestea, nici un document și nicio informație care nu au fost făcute publice în mod legal și nu utilizează documentele sau informațiile respective în beneficiul său personal.
   (3)   La încheierea detașării, END are în continuare obligația de a acționa cu integritate și discreție pentru îndeplinirea noilor sarcini care îi sunt încredințate și pentru acceptarea anumitor posturi sau avantaje.
   În acest scop, în cei trei ani care urmează perioadei de detașare, END informează fără întârziere SGC cu privire la funcțiile sau sarcinile pe care trebuie să le îndeplinească pentru angajatorul său și care ar putea da naștere unui conflict de interese în raport cu sarcinile îndeplinite de acesta pe parcursul detașării.
   (4)   END se supune normelor de securitate în vigoare în cadrul SGC.
   (5)   Nerespectarea dispozițiilor alineatelor (1), (2) și (4) pe durata detașării poate determina SGC să înceteze detașarea END, în temeiul articolului 8 alineatul (2) litera (c).
   Articolul 6
   Nivel, experiență profesională și cunoștințe lingvistice
   (1)   Pentru a fi detașat pe lângă SGC, END trebuie să dispună de o experiență profesională de cel puțin trei ani cu normă întreagă în funcții administrative, științifice, tehnice, de consiliere sau de supraveghere, echivalente celor din grupele de funcții AD sau AST, astfel cum sunt acestea definite în Statutul funcționarilor Comunităților Europene, precum și în Regimul aplicabil celorlalți agenți ai Comunităților. Angajatorul END furnizează SGC, înainte de detașare, o adeverință de angajare a expertului referitoare la ultimele douăsprezece luni.
   (2)   END trebuie să cunoască temeinic o limbă comunitară și să cunoască în mod satisfăcător o a doua limbă pentru a putea îndeplini sarcinile care îi sunt încredințate.
   Articolul 7
   Suspendarea detașării
   (1)   SGC poate autoriza suspendări ale detașării și poate stabili condițiile acestora. Pe durata acestor suspendări:

               (a)

               indemnizațiile menționate la articolele 15 și 16 nu se plătesc;

               (b)

               cheltuielile menționate la articolele 18 și 19 nu se rambursează decât în cazul în care suspendarea se face la cererea SGC.

         (2)   SGC informează angajatorul END.
   Articolul 8
   Încetarea detașării
   (1)   Sub rezerva alineatului (2), detașarea poate înceta la cererea SGC sau a angajatorului END, cu condiția acordării unui preaviz de trei luni, sau la cererea END, cu condiția acordării unui preaviz de aceeași durată și sub rezerva acordului SGC.
   (2)   În anumite circumstanțe excepționale, detașarea poate fi încetată fără preaviz:

               (a)

               de către angajatorul END, în cazul în care interesele esențiale ale angajatorului o impun;

               (b)

               prin acord între SGC și angajator, în urma unei cereri adresate de către END celor două părți, în cazul în care interesele esențiale, personale sau profesionale o impun;

               (c)

               de către SGC, în cazul nerespectării de către END a obligațiilor care îi revin în temeiul prezentului regim. În prealabil se oferă END posibilitatea de a-și prezenta apărarea.

         (3)   În cazul în care detașarea încetează în temeiul alineatului (2) litera (c), SGC informează de îndată angajatorul cu privire la aceasta.
   CAPITOLUL II
   CONDIȚII DE LUCRU
   Articolul 9
   Asigurările sociale
   (1)   Înaintea detașării, angajatorul de care depinde expertul național care urmează a fi detașat certifică SGC faptul că END se supune în continuare, pe durata detașării sale, legislației privind asigurările sociale care se aplică administrației publice sau organizației internaționale unde acesta este angajat și care ia în sarcina sa cheltuielile efectuate în străinătate.
   (2)   Din momentul preluării funcției, END este asigurat împotriva riscurilor de accident. SGC transmite END o copie a dispozițiilor aplicabile în ziua în care se prezintă la serviciul competent al Direcției generale administrație și personal pentru a îndeplini formalitățile legate de detașare.
   (3)   În cazul în care, în cadrul unei misiuni la care participă END în aplicarea articolului 4 alineatul (2) și a articolului 20 sau atunci când, date fiind riscurile specifice locului de detașare, este necesară o asigurare suplimentară sau specifică, cheltuielile aferente acesteia sunt suportate de SGC.
   Articolul 10
   Programul de lucru
   (1)   END se supune normelor în vigoare în cadrul SGC în ceea ce privește programul de lucru. Aceste norme pot fi modificate în funcție de necesitățile serviciului de către secretarul general adjunct.
   (2)   END lucrează cu normă întreagă pe toată durata detașării. La cererea justificată corespunzător a unei direcții generale, directorul general al Direcției administrație și personal poate autoriza un END să lucreze cu normă redusă, după ce a obținut acordul angajatorului acestuia, cu condiția ca acest lucru să fie compatibil cu interesele SGC.
   (3)   În cazul în care programul de lucru cu normă redusă este autorizat, END lucrează cel puțin jumătate din durata normală a programului de lucru.
   (4)   Se pot acorda END indemnizațiile în vigoare în cadrul SGC în cadrul unui program de muncă continuu sau în schimburi sau pentru obligația de rămâne la dispoziția instituției la locul de muncă sau la domiciliu.
   Articolul 11
   Absența pe motiv de boală sau accident
   (1)   În caz de absență pe motiv de boală sau accident, END își anunță superiorul ierarhic în cel mai scurt timp, indicând adresa sa la momentul respectiv. END are obligația de a prezenta un certificat medical în cazul în care lipsește mai mult de trei zile și poate fi supus unui control medical organizat de către SGC.
   (2)   Atunci când absențele pe motiv de boală sau accident de mai puțin de trei zile depășesc, în cursul unei perioade de douăsprezece luni, un total de douăsprezece zile, END are obligația de a prezenta un certificat medical pentru orice nouă absență pe motiv de boală.
   (3)   În cazul în care concediul medical depășește o lună sau durata serviciului îndeplinit de către END, fiind luată în considerare numai cea mai lungă dintre aceste două perioade, indemnizațiile prevăzute la articolul 15 alineatele (1) și (2) se suspendă automat. Această dispoziție nu se aplică în cazul unei boli legate de sarcină. Concediul medical nu se poate prelungi dincolo de durata detașării persoanei în cauză.
   (4)   Cu toate acestea, END care este victimă a unui accident legat de locul său de muncă survenit pe perioada de detașare continuă să primească toate indemnizațiile prevăzute la articolul 15 alineatele (1) și (2), pe toată perioada incapacității sale de muncă și până la sfârșitul perioadei de detașare.
   Articolul 12
   Concedii anuale, concedii speciale și zile libere
   (1)   END are dreptul la două zile lucrătoare și jumătate de concediu pe lună întreagă de serviciu prestat (treizeci de zile pe an calendaristic).
   (2)   Concediul este condiționat de obținerea unei autorizații prealabile din partea serviciului unde este repartizat END.
   (3)   Unui END i se poate acorda, în urma unei cereri motivate, un concediu special în următoarele cazuri:

               —

               căsătoria END: două zile;

               —

               boală gravă a soțului/soției: până la trei zile pe an;

               —

               decesul soțului/soției: patru zile;

               —

               boală gravă a unei rude pe linie ascendentă: până la două zile pe an;

               —

               decesul unei rude pe linie ascendentă: două zile;

               —

               nașterea unui copil: zece zile, care trebuie luate în cursul lunii următoare nașterii;

               —

               boală gravă a unui copil: până la două zile pe an;

               —

               mutare în vederea preluării funcției: până la două zile;

               —

               decesul unui copil: patru zile.

         La cererea motivată corespunzător a persoanei în cauză, se poate acorda un concediu special suplimentar de două zile în decurs de douăsprezece luni.
   (4)   La cererea motivată corespunzător a angajatorului END, se pot acorda până la două zile de concediu special de către SGC într-o perioadă de douăsprezece luni. Cererile sunt examinate caz cu caz.
   (5)   În cazul unui program de lucru cu normă redusă, durata concediului anual se reduce proporțional.
   (6)   Nu se poate efectua nicio rambursare pentru concediul anual care nu a fost efectuat la sfârșitul perioadei de detașare.
   (7)   Alineatul (3) nu se aplică END a căror perioadă de detașare este mai mică de șase luni. Cu toate acestea, unui END a cărui perioadă de detașare este mai mică de șase luni i se poate acorda, pe baza unei cereri motivate din partea sa, un concediu special printr-o decizie a directorului general al serviciului unde este repartizat END. Acest concediu special nu poate să depășească trei zile pentru întreaga perioadă a detașării. Înainte de a acorda concediul respectiv, responsabilul menționat anterior trebuie să consulte directorul general al direcției administrație și personal.
   Articolul 13
   Concediul de maternitate
   (1)   În caz de maternitate, END i se acordă un concediu de maternitate de douăzeci de săptămâni, timp în care aceasta primește indemnizațiile prevăzute la articolul 15. Concediul începe cel mai devreme cu șase săptămâni înainte de data probabilă a nașterii menționată în certificat și se încheie cel mai devreme la 14 săptămâni după data nașterii. În cazul unei nașteri multiple sau premature sau în cazul nașterii unui copil cu handicap, durata concediului este de 24 de săptămâni. În sensul prezentei dispoziții, nașterea prematură este nașterea care are loc înainte de sfârșitul celei de-a treizeci și patra săptămâni de sarcină.
   (2)   Atunci când legislația națională a angajatorului END prevede un concediu de maternitate mai lung, detașarea este suspendată pe perioada care o depășește pe cea acordată de către SGC. În acest caz, la sfârșitul detașării se adaugă o perioadă echivalentă cu perioada de suspendare, în cazul în care interesul SGC justifică acest lucru.
   (3)   END poate solicita, ca alternativă, o suspendare a detașării care să acopere în totalitate perioadele acordate pentru concediul de maternitate. În acest caz, la sfârșitul detașării se adaugă o perioadă echivalentă cu perioada de suspendare, în cazul în care interesul SGC justifică acest lucru.
   Articolul 14
   Gestionare și control
   Gestionarea și controlul concediilor se încredințează administrației SGC. Controlul timpului de lucru și al absențelor este de competența direcției generale sau a serviciului unde este repartizat END.
   CAPITOLUL III
   INDEMNIZAȚII ȘI CHELTUIELI
   Articolul 15
   Indemnizații
   (1)   END are dreptul, pe durata detașării, la o indemnizație zilnică de ședere. Dacă distanța dintre locul de reședință și locul de detașare este egală cu sau mai mică de 150 km, indemnizația este de 29,44 EUR. Aceasta este de 117,74 EUR în cazul în care această distanță este mai mare de 150 de km.
   (2)   În cazul în care END nu a beneficiat de nici o rambursare a cheltuielilor sale de mutare, nici din partea SGC, nici din partea angajatorului, se acordă o indemnizație lunară suplimentară în conformitate cu tabelul de mai jos:

               Distanța dintre locul de origine și locul de detașare
               (în km)

               Suma în euro

               0-150

               0

               > 150

               75,68

               > 300

               134,54

               > 500

               218,65

               > 800

               353,20

               > 1 300

               555,03

               > 2 000

               664,37

         Această indemnizație se plătește lunar la scadență. Aceasta este datorată până la sfârșitul lunii în care, după caz, END a efectuat mutarea, în temeiul articolului 19 alineatul (1).
   (3)   Aceste indemnizații se datorează pentru perioadele de misiune, de concedii anuale, de concediu de maternitate, de concedii speciale și pentru zilele libere acordate de către SGC.
   (4)   În momentul preluării funcției, END beneficiază de un avans a cărui valoare este echivalentă cu șaptezeci și cinci de zile de indemnizație de ședere, iar această plată duce la stingerea oricărui drept la noi indemnizații de ședere zilnice pentru perioada căreia îi corespunde. În cazul încetării definitive a funcțiilor END pe lângă SGC înainte de expirarea perioadei luate în considerare la calcularea avansului, END este obligat să restituie suma corespunzătoare părții restante din perioada respectivă.
   (5)   La efectuarea schimbului de scrisori prevăzut la articolul 1 alineatul (5), SGC este informat cu privire la orice beneficiu similar celor prevăzute la alineatele (1), (2), (7) și (8) din prezentul articol, primit de către END. Valoarea acestuia se deduce din indemnizațiile corespunzătoare plătite de către SGC.
   (6)   Indemnizațiile zilnice și lunare se ajustează în fiecare an, fără efect retroactiv, în funcție de adaptarea salariilor de bază ale funcționarilor Comunității din Bruxelles și Luxemburg.
   (7)   Pentru END repartizat la un birou de legătură al SGC sau în orice alt loc în care Uniunea Europeană acționează în cadrul unei decizii adoptate de Consiliu, indemnizațiile de ședere menționate la alineatele (1) și, respectiv, (2) ale prezentului articol pot fi înlocuite cu o indemnizație de cazare, printr-o decizie motivată a directorului general al Direcției administrație și personal, atunci când circumstanțele legate de costul locuințelor în locul de detașare justifică acest lucru.
   (8)   O indemnizație specială, stabilită în funcție de locul de detașare, în cazul în care acesta se află în afara teritoriului Uniunii Europene, pentru a ține seama de costul vieții sau de condițiile de viață deosebit de dificile, poate fi acordată printr-o decizie motivată a directorului general a Direcției administrație și personal. Această indemnizație este plătită lunar, iar valoarea sa este stabilită la un procent cuprins între 10 și 15 % din salariul de bază al unui funcționar de gradul AD 6 sau AST 4, prima treaptă, în funcție de categoria în care este încadrat END.
   Articolul 16
   Indemnizație forfetară suplimentară
   (1)   Cu excepția cazului în care locul de origine al END se află la o distanță de cel mult 150 de km de locul de detașare, END primește, după caz, o indemnizație forfetară suplimentară egală cu diferența dintre salariul anual brut plătit de către angajatorul său (minus alocațiile familiale), majorat cu eventualele indemnizații plătite de către SGC, și salariul de bază al unui funcționar de gradul AD 6 sau AST 4, prima treaptă, în funcție de categoria în care este încadrat END.
   (2)   Această indemnizație este ajustată o dată pe an, fără efect retroactiv, în funcție de adaptarea salariilor de bază ale funcționarilor Comunității.
   Articolul 17
   Locurile de recrutare, de detașare, de origine și de întoarcere
   (1)   În sensul prezentului regim, se consideră

               —

               drept loc de recrutare, locul în care END își exercita funcțiile pentru angajatorul său imediat înainte de detașare;

               —

               drept loc de detașare, locul în care este situat serviciul sau biroul SGC la care este repartizat END sau locul în care END își desfășoară activitatea în cadrul unei decizii adoptate de Consiliu;

               —

               drept loc de origine, locul în care se află sediul angajatorului său;

               —

               drept loc de întoarcere, locul în care END urmează să își desfășoare activitatea principală după încheierea perioadei de detașare.

         (2)   În cazul în care locul de recrutare sau locul de întoarcere este situat în afara teritoriului Uniunii Europene sau într-un stat membru altul decât cel în care se află sediul angajatorului END, sau dacă END nu desfășoară nici o activitate profesională după încheierea perioadei de detașare, locul de origine se consideră, după caz, fie drept loc de recrutare, fie drept loc de întoarcere.
   Locul de recrutare, locul sau locurile de detașare și locul de origine sunt stabilite în schimbul de scrisori prevăzut la articolul 1 alineatul (5). Locul de întoarcere se stabilește pe baza unei declarații a angajatorului END.
   (3)   În sensul aplicării prezentului articol, circumstanțele legate de sarcinile îndeplinite de către END pentru un alt stat decât cel al locului de detașare sau pentru o organizație internațională nu se iau în considerare.
   Articolul 18
   Cheltuieli de călătorie
   (1)   END al cărui loc de recrutare este situat la o distanță mai mare de 150 de km de locul de detașare este îndreptățit la rambursarea cheltuielilor sale de călătorie la începutul perioadei de detașare:

               (a)

               pentru el însuși/ea însăși;

               (b)

               pentru soț/soție și copiii aflați în întreținere, în cazul în care aceste persoane locuiesc împreună cu END și mutarea este rambursată de către SGC.

         (2)   Cu excepția transportului aerian, suma rambursată este forfetară și limitată la costul călătoriei cu trenul, la tarif de clasa a doua fără supliment. Același lucru este valabil și în cazul deplasărilor cu automobilul. În cazul în care transportul pe calea ferată depășește 500 de km sau în cazul în care itinerarul obișnuit presupune traversarea unei mări, rambursarea călătoriei cu avionul se poate ridica până la echivalentul costului călătoriei cu avionul la tarif redus (PEX sau APEX), necesitând prezentarea biletelor și a tichetelor de îmbarcare.
   (3)   END are dreptul pentru propria persoană și, dacă este cazul, pentru persoanele vizate la alineatul (1) litera (b) la rambursarea cheltuielilor de călătorie până la locul de întoarcere la sfârșitul perioadei de detașare, respectând limitele menționate anterior. Această rambursare nu poate avea ca obiect plata unei sume mai mari decât cea la care END ar fi avut dreptul în cazul întoarcerii la locul de recrutare.
   (4)   În cazul în care END se mută din locul de recrutare la locul de detașare, el are dreptul în fiecare an la o sumă forfetară egală cu prețul călătoriei retur de la locul de detașare la locul de origine, pentru el însuși, pentru soț/soție și copiii aflați în întreținerea sa, pe baza dispozițiilor în vigoare în cadrul SGC.
   Articolul 19
   Cheltuieli de mutare
   (1)   END își poate muta mobilierul și efectele personale de la locul de recrutare la locul de detașare, pe cheltuiala SGC și cu condiția obținerii acordului prealabil al acestuia, în conformitate cu dispozițiile în vigoare în cadrul SGC în ceea ce privește rambursarea cheltuielilor de mutare, în măsura în care sunt îndeplinite următoarele condiții:

               (a)

               durata inițială a detașării trebuie să fie de doi ani;

               (b)

               locul de recrutare al END trebuie să fie situat la o distanță de cel puțin 100 de km de locul de detașare;

               (c)

               mutarea trebuie să intervină în termen de șase luni de la data începerii perioadei de detașare;

               (d)

               autorizația trebuie solicitată cu cel puțin două luni înainte de data prevăzută pentru mutare;

               (e)

               cheltuielile de mutare nu sunt rambursate de către angajator;

               (f)

               END trebuie să transmită SGC originalul devizelor, al chitanțelor și al facturilor, precum și o atestare din partea angajatorului END prin care se confirmă faptul că acesta nu își asumă cheltuielile de mutare.

         (2)   Sub rezerva dispozițiilor alineatului (3), în cazul în care mutarea la locul de detașare a fost rambursată de către SGC, END este îndreptățit, la sfârșitul detașării, cu condiția obținerii în prealabil a unei autorizații, la rambursarea cheltuielilor de mutare de la locul de detașare la locul de întoarcere, în conformitate cu dispozițiile în vigoare în cadrul SGC în ceea ce privește rambursarea cheltuielilor de mutare, în măsura în care sunt îndeplinite condițiile menționate la alineatul (1) literele (d) și (e), precum și următoarele condiții:

               (a)

               mutarea nu poate avea loc înainte de cele șase luni premergătoare sfârșitului detașării;

               (b)

               mutarea trebuie încheiată în termen de șase luni de la încheierea perioadei de detașare;

               (c)

               valoarea cheltuielilor de mutare rambursate de SGC pentru mutarea la încheierea perioadei de detașare nu poate să depășească valoarea cheltuielilor de mutare la care ar fi avut dreptul în cazul întoarcerii la locul de recrutare;

               (d)

               după transmiterea SGC a originalelor devizelor, chitanțelor și facturilor pentru mutare, precum și a unui atestat din partea angajatorului END prin care se confirmă faptul că acesta nu își asumă totalitatea sau o parte din cheltuielile de mutare.

         (3)   END a cărui detașare se încheie la cererea sa ori a angajatorului său, în decurs de doi ani de la începutul detașării, nu are dreptul la rambursarea cheltuielilor de mutare la încheierea perioadei de detașare.
   Articolul 20
   Misiuni și cheltuieli de misiune
   (1)   END poate fi trimis în misiune, în conformitate cu articolul 4.
   (2)   Cheltuielile de misiune se rambursează în conformitate cu dispozițiile în vigoare în cadrul SGC.
   Articolul 21
   Formare
   Acțiunile de formare organizate de către SGC sunt accesibile pentru END în cazul în care interesul SGC justifică acest lucru. Interesul rezonabil al END, având în vedere, în special, evoluția carierei sale după detașare, este luat în considerare atunci când trebuie adoptată o decizie privind urmarea unor cursuri.
   Articolul 22
   Dispoziții administrative
   (1)   END se prezintă în prima zi a detașării la serviciul competent din cadrul Direcției generale administrație și personal pentru a îndeplini formalitățile administrative necesare. Preluarea funcției are loc la data de întâi sau șaisprezece a lunii.
   (2)   END repartizat la un birou de legătură al SGC se prezintă la serviciul competent al SGC aflat la locul său de detașare.
   (3)   Plățile se efectuează de către serviciul competent al SGC în euro într-un cont bancar deschis la o instituție bancară din Bruxelles. Pentru END detașați în alte locuri decât Bruxelles, plățile pot fi efectuate în euro într-un cont bancar deschis la o instituție bancară fie din Bruxelles, fie de la locul de origine al END. Indemnizația de cazare poate fi plătită într-o altă monedă într-un cont bancar deschis la o instituție bancară de la locul de detașare.
   CAPITOLUL IV
   EXPERȚI NAȚIONALI DETAȘAȚI CARE EFECTUEAZĂ O DETAȘARE PE PERIOADĂ SCURTĂ FĂRĂ PLATĂ
   Articolul 23
   END care efectuează o detașare pe perioadă scurtă fără plată
   (1)   În sensul prezentei decizii, se înțelege prin END care efectuează o detașare pe perioadă scurtă fără plată (END-PSFP) un END cu specializare înaltă, detașat pentru îndeplinirea unei sarcini foarte specifice pentru o perioadă maximă de trei luni. Această detașare nu implică plata niciunei indemnizații sau cheltuieli de către Consiliu, cu excepția, după caz, a celor prevăzute la articolul 28 și fără a aduce atingere unui acord diferit între SGC și administrația care detașează END-PSFP.
   (2)   END-PSFP nu poate fi detașat decât în situații excepționale, cu autorizația secretarului general adjunct. Detașarea unui END-PSFP nu poate avea ca obiectiv decât îndeplinirea unor sarcini a căror executare ar fi dificil de asigurat într-un termen foarte scurt de către SGC. Acesta este cazul următoarelor situații:

               —

               misiunile de explorare;

               —

               planificarea și evaluarea operațiunilor de gestionare a crizelor specifice;

               —

               participarea la exerciții de gestionare a crizelor specifice.

         (3)   Sub rezerva dispozițiilor articolelor 23-28, regimul prevăzut la articolele 1-14 și 20-22 se aplică, de asemenea, END-PSFP.
   (4)   Fără a aduce atingere articolului 5, comportamentul END-PSFP trebuie să reflecte întotdeauna faptul că acesta este detașat pe lângă Consiliu și trebuie să fie întotdeauna adaptat demnității funcției sale.
   Articolul 24
   Durata detașării
   (1)   Perioada menționată la articolul 23 alineatul (1) poate fi prelungită o singură dată cu o perioadă maximă de trei luni.
   (2)   END-PSFP care a făcut obiectul unei detașări pe lângă SGC poate fi detașat din nou în conformitate cu normele stabilite de prezenta decizie și totdeauna în condițiile următoare:

               —

               trebuie să fi trecut o perioadă de cel puțin un an între sfârșitul perioadei de detașare precedente și o nouă detașare, în cazul în care END este detașat în regimul prezentului capitol;

               —

               trebuie să fi trecut o perioadă de cel puțin trei ani între sfârșitul perioadei de detașare precedente și o nouă detașare, în cazul în care END este detașat în regimul articolului 1 al prezentei decizii.

         (3)   În situații excepționale, perioada stabilită la alineatul (2) prima liniuță poate fi scurtată printr-o decizie a secretarului general adjunct.
   Articolul 25
   Domeniu de aplicare
   (1)   În schimbul de scrisori menționat la articolul 1 alineatul (5) se menționează persoana responsabilă în cadrul direcției generale sau al direcției, al unității, al misiunii sau al exercițiului pe lângă care END-PSFP urmează să fie detașat, precum și o descriere detaliată a sarcinilor pe care trebuie să le îndeplinească acesta.
   (2)   În ceea ce privește sarcinile concrete care îi revin acestuia, END-PSFP primește instrucțiuni din partea responsabilului menționat la alineatul (1).
   Articolul 26
   Asigurarea
   Fără a aduce atingere articolului 28 și prin derogare de la dispozițiile articolului 9 alineatul (2), END-PSFP nu este asigurat de către SGC împotriva riscurilor de accident.
   Articolul 27
   Condiții de muncă
   (1)   Prin derogare de la dispozițiile articolului 10 alineatul (1), END-PSFP este obligat să respecte normele în ceea ce privește programul de lucru în vigoare la locul său de detașare. Normele respective pot fi modificate de persoana responsabilă în cadrul unității administrative, al misiunii sau al exercițiului pe lângă care END-PSFP este detașat, în cazul în care departamentul o necesită.
   (2)   Prin derogare de la articolul 10 alineatul (2) teza a doua, END-PSFP lucrează numai cu normă întreagă pe durata detașării.
   (3)   Articolul 10 alineatul (4) nu se aplică END-PSFP.
   (4)   Gestionarea și controlul prezenței și al concediilor END-FP revin responsabilului menționat la articolul 25 alineatul (2).
   (5)   Alineatele (3), (4) și (7) ale articolului 12 nu sunt aplicabile END-PSFP. Cu toate acestea, unui END-PSFP i se poate acorda, în baza unei cereri motivate din partea sa, un concediu special prin decizia directorului general al serviciului unde este repartizat. Acest concediu special nu poate să depășească 3 zile pentru întreaga perioadă a detașării. Înainte de a acorda concediul respectiv, responsabilul menționat anterior trebuie să consulte directorul general al direcției administrație și personal.
   Articolul 28
   Misiuni
   (1)   În cazul în care END-PSFP participă la misiuni în alt loc decât cel de detașare, acesta este rambursat conform normelor în vigoare privind rambursarea misiunilor funcționarilor, cu excepția cazului în care s-a încheiat un alt acord între SGC și administrația care detașează END-PSFP.
   (2)   În cazul în care, în cadrul unei misiuni, funcționarilor li se acordă de către SGC o asigurare specială pentru grad înalt de risc, acest beneficiu este acordat, în egală măsură, END-PSFP care participă la misiunea în cauză.
   (3)   END-PFSP care participă la o misiune în afara teritoriului Uniunii Europene este supus acordurilor de securitate în vigoare în cadrul SGC, în cadrul misiunilor respective.
   CAPITOLUL V
   APLICAREA REGIMULUI MILITARILOR NAȚIONALI DETAȘAȚI
   Articolul 29
   Regimul militarilor detașați
   Sub rezerva dispozițiilor articolelor 30-42, regimul capitolelor precedente se aplică și militarilor detașați pe lângă SGC pentru a constitui Statul Major al Uniunii Europene, în conformitate cu Decizia 2001/80/PESC a Consiliului din 22 ianuarie 2001 de instituire a Statului Major al Uniunii Europene (2).
   Articolul 30
   Condiții
   Militarii detașați trebuie să fie încadrați într-un serviciu remunerat în cadrul unei forțe armate a unui stat membru pe durata detașării lor. Aceștia trebuie să aibă cetățenia unui stat membru.
   Articolul 31
   Angajarea
   Prin derogare de la dispozițiile articolului 1 alineatul (3) teza a doua, secretarul general/înaltul reprezentant stabilește modalitățile de angajare a militarilor detașați.
   Articolul 32
   Schimbul de scrisori
   În sensul aplicării dispozițiilor articolului 1 alineatul (5), schimbul de scrisori are loc între secretarul general/înaltul reprezentant și reprezentanța permanentă a statului membru în cauză. Schimbul de scrisori respectiv trebuie să menționeze, de asemenea, orice eventuală limitare a participării END la misiuni.
   Articolul 33
   Durata detașării
   (1)   Prin derogare de la dispozițiile articolului 2 alineatul (1), durata detașării nu poate fi mai mică de șase luni, nici mai mare de trei ani și poate face obiectul unor prelungiri succesive pentru o durată totală care să nu depășească patru ani.
   (2)   Prin derogare de la dispozițiile articolului 2 alineatul (4) litera (b), în afara cazurilor excepționale, o perioadă de minimum trei ani trebuie să fi trecut între sfârșitul perioadei de detașare precedente și o nouă detașare, în cazul în care condițiile justifică acest lucru și de comun acord cu secretarul general/înaltul reprezentant.
   Articolul 34
   Sarcini
   Prin derogare de la dispozițiile articolului 4 alineatul (1), militarii detașați care acționează sub autoritatea secretarului general/înaltului reprezentant asigură misiunea, îndeplinesc sarcinile și exercită funcțiile care le revin în conformitate cu anexa la Decizia 2001/80/PESC.
   Articolul 35
   Angajamente externe
   Prin derogare de la articolul 4 alineatul (2) paragraful al doilea, militarii detașați nu pot angaja SGC față de exterior fără un mandat special acordat sub autoritatea secretarului general/înaltului reprezentant.
   Articolul 36
   Autorizația de securitate
   Prin derogare de la dispozițiile articolului 4 alineatul (5), nivelul corespunzător al autorizației de securitate a militarului detașat, care nu poate fi inferior nivelului SECRET, trebuie stipulat în schimbul de scrisori menționat la articolul 1 alineatul (5).
   Articolul 37
   Experiența profesională
   Prin derogare de la dispozițiile articolului 6 alineatul (1), poate fi detașat pe lângă SGC militarul care lucrează la nivel administrativ sau consultativ și care face dovada unui înalt grad de competență pentru sarcinile care trebuie să fie îndeplinite.
   Articolul 38
   Suspendarea și încheierea detașării
   (1)   În sensul aplicării articolului 7 alineatul (1) militarului detașat, autorizația se acordă de către secretarul general/înaltul reprezentant.
   (2)   Prin derogare de la dispozițiile articolului 8 alineatul (2), se poate pune capăt unei detașări fără aviz prealabil, în cazul în care interesele SGC sau ale administrației naționale de care aparține militarul detașat impun acest lucru sau din orice alt motiv justificat.
   Articolul 39
   Nerespectarea gravă a obligațiilor
   (1)   Se poate pune capăt fără preaviz unei detașări în cazul nerespectării grave a obligațiilor care îi revin militarului detașat, săvârșite voluntar sau din neglijență. Prin derogare de la articolul 8 alineatul 2 litera (c), decizia este luată de către secretarul general/înaltul reprezentant, persoana în cauză având în prealabil posibilitatea de a-și prezenta apărarea. Înainte de a lua o decizie, secretarul general/înaltul reprezentant îl informează pe reprezentantul permanent al statului membru al cărui resortisant este militarul detașat. În urma acestei decizii, indemnizațiile prevăzute la articolele 18 și 19 nu se mai acordă.
   Înaintea deciziei menționate la primul paragraf, militarul detașat poate face obiectul unei măsuri de suspendare în caz de nerespectare gravă invocată împotriva sa de către secretarul general/înaltul reprezentant, persoana în cauză având în prealabil posibilitatea de a-și prezenta apărarea. Indemnizațiile menționate la articolele 15 și 16 nu se plătesc pe durata acestei suspendări, care nu poate depăși trei luni.
   (2)   Secretarul general/înaltul reprezentant poate să informeze autoritățile naționale de orice încălcare a regimului stabilit sau a normelor prevăzute de prezenta decizie de către militarul detașat.
   (3)   Militarul detașat continuă să se supună normelor disciplinare naționale.
   Articolul 40
   Programul de lucru
   Articolul 10 alineatul (2) teza a doua nu se aplică militarului detașat.
   Articolul 41
   Concediu special
   Prin derogare de la dispozițiile articolului 12 alineatul (4), se poate acorda de către SGC un concediu special suplimentar și neremunerat, în scopul formării de către angajator și la cererea motivată corespunzător a acestuia.
   Articolul 42
   Indemnizații
   Prin derogare de la articolul 15 alineatul (1) și de la articolul 16, schimbul de scrisori menționat la articolul 1 alineatul (5) poate stipula că indemnizațiile prevăzute la aceste articole nu vor fi plătite.
   CAPITOLUL VI
   DISPOZIȚII FINALE
   Articolul 43
   Abrogare
   Decizia 2003/479/CE a Consiliului se abrogă. Cu toate acestea, ea se aplică în continuare tuturor detașărilor aflate în curs la data intrării în vigoare a prezentei decizii, fără a aduce atingere articolului 44.
   Articolul 44
   Efecte
   Prezenta decizie produce efecte de la data publicării în Jurnalul Oficial al Uniunii Europene.
   Se aplică oricărei noi detașări sau prelungiri de detașare începând cu prima zi a lunii următoare celei în care prezenta decizie începe să producă efecte.

      Adoptată la Bruxelles, 5 decembrie 2007.

            Pentru Consiliu

            Președintele

         J. VIEIRA DA SILVA

      (1)  JO L 160, 28.6.2003, p. 72. Decizie modificată ultima dată prin Decizia 2007/456/CE (JO L 173, 3.7.2007, p. 27).

      (2)  JO L 27, 30.1.2001, p. 7. Decizie modificată prin Decizia 2005/395/PESC (JO L 132, 26.5.2005, p. 17).


title: 2010/203/: Decizia Parlamentului European și a Consiliului din 25 martie 2010 referitoare la mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară

text:
               8.4.2010

               RO

               Jurnalul Oficial al Uniunii Europene

               L 88/16

         DECIZIA PARLAMENTULUI EUROPEAN ȘI A CONSILIULUI
   din 25 martie 2010
   referitoare la mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară
   (2010/203/UE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (1), în special punctul 28,
   având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (2), în special articolul 12 alineatul (3),
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați care sunt afectați de schimbările structurale majore intervenite în practicile comerciale mondiale și pentru a le acorda asistență în procesul de reintegrare pe piața muncii.

               (2)

               Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor disponibilizați ca urmare a crizei financiare și economice mondiale.

               (3)

               Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

               (4)

               La 23 septembrie 2009, Lituania a depus o cerere de mobilizare a FEG în legătură cu disponibilizările care au avut loc în sectorul fabricării mobilei, iar până la 16 octombrie 2009 a transmis informații suplimentare. Având în vedere faptul că această cerere îndeplinește condițiile privind stabilirea contribuției financiare prevăzute la articolul 10 din Regulamentul (CE) nr. 1927/2006, Comisia propune mobilizarea sumei de 662 088 EUR.

               (5)

               Prin urmare, ar trebui mobilizat FEG pentru a oferi o contribuție financiară ca răspuns la cererea depusă de Lituania,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 662 088 EUR, sub formă de credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 25 martie 2010.

            Pentru Parlamentul European

            Președintele

         J. BUZEK

            Pentru Consiliu

            Președintele

         D. LÓPEZ GARRIDO

      (1)  JO C 139, 14.6.2006, p. 1.

      (2)  JO L 406, 30.12.2006, p. 1.


               29.8.2017

               RO

               Jurnalul Oficial al Uniunii Europene

               C 285/164

         P7_TA(2014)0145
   Prelungirea aplicabilității articolului 147 din Regulamentul de procedură al Parlamentului European până la sfârșitul celei de-a opta legislaturi
   Decizia Parlamentului European din 26 februarie 2014 de prelungire a aplicabilității articolului 147 din Regulamentul de procedură al Parlamentului European până la sfârșitul celei de-a opta legislaturi (2014/2585(RSO))
   (2017/C 285/26)

      Parlamentul European,

               —

               având în vedere articolul 342 din Tratatul privind funcționarea Uniunii Europene,

               —

               având în vedere Regulamentul nr. 1 al Consiliului din 15 aprilie 1958 de stabilire a regimului lingvistic al Comunității Economice Europene (1), astfel cum a fost modificat ultima dată prin Regulamentul (UE) nr. 517/2013 al Consiliului (2),

               —

               având în vedere Codul de conduită privind multilingvismul adoptat de Birou la 17 noiembrie 2008,

               —

               având în vedere Decizia sa din 11 martie 2009 privind prelungirea aplicabilității articolului 147 până la finalul legislaturii în curs (3) și deciziile ulterioare ale Biroului de prelungire a derogării de la articolul 146 până la finalul legislaturii în curs,

               —

               având în vedere articolele 146 și 147 din Regulamentul său de procedură,

               A.

               întrucât, în temeiul articolului 146, toate documentele Parlamentului trebuie redactate în limbile oficiale și toți deputații au dreptul de a se exprima în cadrul Parlamentului în limba oficială pe care o aleg, fiind asigurată interpretarea în celelalte limbi oficiale;

               B.

               întrucât, în conformitate cu articolul 147, sunt autorizate derogări de la articolul 146 până la finalul celei de-a șaptea legislaturi dacă și în măsura în care numărul de lingviști pentru o limbă oficială este insuficient, deși s-au luat toate măsurile necesare în acest sens; întrucât, în privința fiecărei limbi oficiale pentru care se consideră că este necesară o derogare, Biroul, la propunerea Secretarului General, stabilește dacă sunt îndeplinite condițiile necesare și își revizuiește decizia din șase în șase luni;

               C.

               întrucât Regulamentul (CE) nr. 920/2005 al Consiliului (4) prevede măsuri de derogare provizorii (ce pot fi prelungite) privind limba irlandeză aplicabile pe o perioadă de cinci ani, până la începutul lui 2017;

               D.

               întrucât, deși s-au luat toate măsurile preventive necesare, se estimează că pentru limbile irlandeză și malteză nu se va dispune de capacitățile necesare pentru a se asigura servicii complete de interpretare în aceste limbi odată cu începutul celei de-a opta legislaturi; întrucât este posibil ca, pentru anumite alte limbi, deși va exista capacitatea necesară pentru a satisface necesitățile care decurg din activitățile obișnuite ale Parlamentului, numărul interpreților să nu fie suficient pentru a permite satisfacerea completă a tuturor necesităților suplimentare preconizate pe durata exercitării președinției Consiliului de către statele membre vizate în timpul celei de-a opta legislaturi;

               E.

               întrucât, în pofida eforturilor interinstituționale susținute și permanente și în pofida faptului că au fost înregistrate progrese, se estimează că numărul de traducători și juriști-lingviști calificați va rămâne în continuare limitat, astfel încât, în viitorul previzibil, pentru limba irlandeză nu poate fi asigurată o acoperire completă în temeiul articolului 146; întrucât, în conformitate cu Regulamentul (CE) nr. 920/2005 al Consiliului, legislația UE adoptată înainte de 1 ianuarie 2007 („acquis-ul”) nu trebuie tradusă în limba irlandeză; întrucât, ca urmare a măsurilor de derogare stabilite în regulamentul menționat, în prezent sunt înaintate în versiunea irlandeză numai propunerile Comisiei de regulamente ale Parlamentului European și Consiliului și întrucât, atât timp cât persistă această situație, serviciile Parlamentului nu vor fi în măsură să pregătească versiunile în limba irlandeză ale altor tipuri de acte legislative;

               F.

               întrucât, deși capacitatea de traducere în limba croată crește constant în urma aderării Croației la Uniunea Europeană la 1 iulie 2013, este posibil să nu se poată asigura acoperirea integrală a necesităților în această limbă odată cu începutul celei de a opta legislaturi;

               G.

               întrucât articolul 147 alineatul (4) prevede că, la recomandarea motivată a Biroului, Parlamentul poate decide, la sfârșitul legislaturii, prelungirea aplicabilității acestui articol;

               H.

               întrucât, având în vedere cele expuse anterior, Biroul a recomandat prelungirea aplicării articolului 147 până la sfârșitul celei de-a opta legislaturi,

               1.

               decide să prelungească aplicabilitatea articolului 147 din Regulamentul de Procedură al Parlamentului până la sfârșitul celei de a opta legislaturi;

               2.

               încredințează Președintelui sarcina de a transmite prezenta decizie Consiliului și Comisiei spre informare.

      (1)  JO 17, 6.10.1958, p. 385.

      (2)  JO L 158, 10.6.2013, p. 1.

      (3)  JO C 87 E, 1.4.2010, p. 186.

      (4)  Regulamentul (CE) nr. 920/2005 al Consiliului din 13 iunie 2005 de modificare a Regulamentului (CE) nr. 1 din 15 aprilie 1958 de stabilire a regimului lingvistic al Comunității Economice Europene și Regulamentul nr. 1 din 15 aprilie 1958 de stabilire a regimului lingvistic al Comunității Europene a Energiei Atomice și de introducere a unor măsuri derogatorii temporare de la aceste regulamente (JO L 156, 18.6.2005, p. 3), prelungite prin Regulamentul (UE) nr. 1257/2010 al Consiliului (JO L 343, 29.12.2010, p. 5).


title: 2014/290/UE: Decizia Consiliului din 14 aprilie 2014 privind poziția care urmează să fie adoptată în numele Uniunii Europene în cadrul Comitetului de asociere UE-Chile privind modificarea anexei XII la Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte, de stabilire a listei entităților chiliene care fac achiziții în conformitate cu dispozițiile titlului IV din partea IV (Achiziții publice)

text:
               17.5.2014

               RO

               Jurnalul Oficial al Uniunii Europene

               L 147/116

         DECIZIA CONSILIULUI
   din 14 aprilie 2014
   privind poziția care urmează să fie adoptată în numele Uniunii Europene în cadrul Comitetului de asociere UE-Chile privind modificarea anexei XII la Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte, de stabilire a listei entităților chiliene care fac achiziții în conformitate cu dispozițiile titlului IV din partea IV (Achiziții publice)

      (2014/290/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte (1) („acordul de asociere”), a fost semnat la 18 noiembrie 2002.

               (2)

               Anexa XII la acordul de asociere prevede o listă a entităților din Republica Chile („Chile”) care fac achiziții în conformitate cu dispozițiile privind achizițiile publice de la titlul IV din partea IV din acordul de asociere.

               (3)

               La 10 februarie 2012, Chile a comunicat Uniunii intenția sa de a modifica domeniul său în ceea ce privește achizițiile publice prevăzut în anexa XII la acordul de asociere în conformitate cu articolul 159 alineatul (1) din acordul respectiv. La 18 octombrie 2012, Chile a transmis informații suplimentare. Modificarea constă în simplificarea anumitor liste ale entităților din anexa XII la acordul de asociere, și anume: în apendicele 1 A entitățile enumerate în dreptul fiecărui minister și guvern regional sunt înlocuite cu o clauză generală care include toate entitățile subordonate ministerelor enumerate și guvernelor regionale, și în apendicele 2 A detaliile din lista tuturor entităților de la nivel local sau regional sunt înlocuite cu o clauză generală: „toate municipalitățile” (modificarea anexei XII la acordul de asociere). Apendicele 1 B și apendicele 2 B, precum și apendicele 3-5 din anexa XII la acordul de asociere rămân neschimbate.

               (4)

               În urma acestei notificări și în temeiul articolului 159 alineatele (2) și (3) din acordul de asociere, părțile la acordul de asociere consideră oportună luarea unei decizii de către Comitetul de asociere UE-Chile („Comitetul de asociere”) în vederea modificării anexei XII la acordul de asociere.

               (5)

               Poziția Uniunii în cadrul Comitetului de asociere ar trebui să se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii în cadrul Comitetului de asociere cu privire la modificarea anexei XII la acordul de asociere de stabilire a listei entităților chiliene care fac achiziții în conformitate cu dispozițiile titlului IV din partea IV privind achizițiile publice se bazează pe proiectul de decizie al Comitetului de asociere atașat la prezenta decizie.
   Articolul 2
   După adoptare, decizia Comitetului de asociere se publică în Jurnalul Oficial al Uniunii Europene.
   Articolul 3
   Prezenta decizie intră în vigoare la data adoptării.

      Adoptată la Luxemburg, 14 aprilie 2014.

            Pentru Consiliu

            Președintele

         C. ASHTON

      (1)  JO L 352, 30.12.2002, p. 3.

         PROIECT DE

      DECIZIE NR. …/2014 A COMITETULUI DE ASOCIERE UE-CHILE
      din …
      privind anexa XII la Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte, referitoare la listele entităților chiliene care fac achiziții în conformitate cu dispozițiile titlului IV din partea IV cu privire la achizițiile publice
      COMITETUL DE ASOCIERE UE-CHILE,
      având în vedere Acordul de instituire a unei asocieri între Comunitatea Europeană și statele sale membre, pe de o parte, și Republica Chile, pe de altă parte (1) („acordul de asociere”), semnat la 18 noiembrie 2002, în special articolul 159,
      întrucât:

                  (1)

                  Anexa XII la Acordul de asociere conține liste cu entitățile din Republica Chile („Chile”) care fac achiziții în conformitate cu dispozițiile privind achizițiile publice de la titlul IV din partea IV din acordul de asociere.

                  (2)

                  La 10 februarie 2012, Chile a comunicat Uniunii intenția sa de a modifica domeniul său în ceea ce privește achizițiile publice prevăzut în anexa XII la acordul de asociere. Modificarea constă în simplificarea anumitor liste ale entităților din anexa XII la acordul de asociere, și anume: în apendicele 1 A entitățile enumerate în dreptul fiecărui minister și guvern regional sunt înlocuite cu o clauză generală care include toate entitățile subordonate ministerelor enumerate și guvernelor regionale, și în apendicele 2 A detaliile din lista tuturor entităților de la nivel local sau regional sunt înlocuite cu o clauză generală: „toate municipalitățile” (modificarea anexei XII la acordul de asociere). Apendicele 1 B și apendicele 2 B, precum și apendicele 3-5 din anexa XII la acordul de asociere rămân neschimbate.

                  (2)

                  În sensul anexei XII la acordul de asociere, este oportună efectuarea modificării anexei XII la acordul de asociere comunicate de Chile,

            ADOPTĂ PREZENTA DECIZIE:
      Articolul 1
      Anexa XII la acordul de asociere conținând lista entităților chiliene care fac achiziții în conformitate cu dispozițiile prevăzute la titlul IV din partea IV privind achizițiile publice se înlocuiește cu textul din anexa la prezenta decizie.
      Articolul 2
      Prezenta decizie intră în vigoare la data adoptării.

         Adoptată la …,

               Pentru Comitetul de asociere UE-CHILE

               Președintele

         (1)  JO L 352, 30.12.2002, p. 3.

         ANEXĂ

               „ANEXA XII
               (menționată la articolul 137 din acordul de asociere)
               DOMENIUL REPUBLICII CHILE ÎN CEEA CE PRIVEȘTE ACHIZIȚIILE PUBLICE

                  Apendicele 1

                  Entități la nivel central

                  Entități care fac achiziții în conformitate cu dispozițiile prezentului titlu

               LIVRARE DE BUNURI
               Praguri SDR 130 000
               SERVICII
               Menționate în apendicele 4
               Praguri SDR 130 000
               LUCRĂRI
               Menționate în apendicele 5
               Praguri SDR 5 000 000

                           A.

                           LISTA ENTITĂȚILOR

                                       Presidencia de la República

                                       Ministerio de Interior y Seguridad Pública

                                       Ministerio de Relaciones Exteriores

                                       Ministerio de Defensa Nacional

                                       Ministerio de Hacienda

                                       Ministerio Secretaría General de la Presidencia de la República

                                       Ministerio Secretaría General de Gobierno

                                       Ministerio de Economía, Fomento y Turismo

                                       Ministerio de Minería

                                       Ministerio de Desarrollo Social

                                       Ministerio de Educación

                                       Ministerio de Justicia

                                       Ministerio del Trabajo y Previsión Social

                                       Ministerio de Obras Públicas

                                       Ministerio de Transporte y Telecomunicaciones

                                       Ministerio de Salud

                                       Ministerio de Vivienda y Urbanismo

                                       Ministerio de Bienes Nacionales

                                       Ministerio de Agricultura

                                       Ministerio de Energía

                                       Ministerio del Medio Ambiente

                                       Gobiernos Regionales

                                       Todas las Intendencias

                                       Todas las Gobernaciones

                     Notă referitoare la secțiunea A
               Cu excepția cazului în care se specifică altfel în prezentul apendice, toate entitățile subordonate ministerelor și guvernelor regionale enumerate mai sus sunt vizate de prezentul acord.

                           B.

                           TOATE CELELALTE ENTITĂȚI PUBLICE CENTRALE, INCLUSIV SUBDIVIZIUNILE LOR DE LA NIVEL LOCAL SAU REGIONAL, CU CONDIȚIA CA ELE SĂ NU AIBĂ UN CARACTER INDUSTRIAL SAU COMERCIAL.

                  Apendicele 2

                  Entități la nivel local sau regional și organisme de drept public

                  Entități care fac achiziții în conformitate cu dispozițiile prezentului titlu

               LIVRARE DE BUNURI
               Praguri SDR 200 000
               SERVICII
               Menționate în apendicele 4
               Praguri SDR 200 000
               LUCRĂRI
               Menționate în apendicele 5
               Praguri SDR 5 000 000

                           A.

                           LISTA ENTITĂȚILOR

                                       Toate municipalitățile

                           B.

                           TOATE CELELALTE ENTITĂȚI PUBLICE CENTRALE, INCLUSIV SUBDIVIZIUNILE LOR ȘI TOATE CELELALTE ENTITĂȚI CARE ÎȘI DESFĂȘOARĂ ACTIVITĂȚILE ÎN INTERES GENERAL ȘI CARE SUNT SUPUSE UNUI CONTROL FINANCIAR ȘI MANAGERIAL EFICIENT, CU CONDIȚIA SĂ NU AIBĂ UN CARACTER INDUSTRIAL SAU COMERCIAL.

                  Apendicele 3

                  Entități care funcționează în sectorul utilităților

               LIVRARE DE BUNURI
               Praguri SDR 400 000
               SERVICII
               Menționate în apendicele 4
               Praguri SDR 400 000
               LUCRĂRI
               Menționate în apendicele 5
               Praguri SDR 5 000 000

                           A.

                           LISTA ENTITĂȚILOR

                                       Empresa Portuaria Arica

                                       Empresa Portuaria Iquique

                                       Empresa Portuaria Antofagasta

                                       Empresa Portuaria Coquimbo

                                       Empresa Portuaria Valparaíso

                                       Empresa Portuaria San Antonio

                                       Empresa Portuaria San Vicente-Talcahuano

                                       Empresa Portuaria Puerto Montt

                                       Empresa Portuaria Chacabuco

                                       Empresa Portuaria Austral

                                       Aeropuertos de propiedad del Estado, dependientes de la Dirección de Aeronáutica Civil.

                           B.

                           TOATE CELELALTE ÎNTREPRINDERI PUBLICE, ASTFEL CUM SUNT DEFINITE LA ARTICOLUL 138 LITERA (c), CARE DESFĂȘOARĂ UNA DINTRE ACTIVITĂȚILE DE MAI JOS SAU ORICARE COMBINAȚIE A ACESTORA:

                                       (a)

                                       punerea la dispoziția transportatorilor aerieni a unor aeroporturi sau a altor terminale de transport; și

                                       (b)

                                       punerea la dispoziția transportatorilor maritimi sau fluviali a unor porturi maritime sau fluviale interioare sau a altor terminale de transport.

                  Apendicele 4

                  Servicii

               În sensul prezentului titlu și fără a aduce atingere articolului 137 alineatul (2), nu se exclude niciun serviciu din Lista universală a serviciilor.

                  Apendicele 5

                  Servicii de construcții

               În sensul prezentului titlu și fără a aduce atingere articolului 137 alineatul (2), nu se exclude niciun serviciu de construcții reglementat de capitolul din CCP privind lucrările de construcții.”


title: 2008/361/CE: Decizia Comisiei din 6 mai 2008 privind contribuția financiară comunitară în anul 2008 pentru informatizarea procedurilor veterinare, pentru sistemul de notificare a bolilor animalelor, pentru măsuri de comunicare și pentru studii și evaluări

text:
               7.5.2008

               RO

               Jurnalul Oficial al Uniunii Europene

               L 120/18

      DECIZIA COMISIEI

   din 6 mai 2008
   privind contribuția financiară comunitară în anul 2008 pentru informatizarea procedurilor veterinare, pentru sistemul de notificare a bolilor animalelor, pentru măsuri de comunicare și pentru studii și evaluări
   (2008/361/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolele 17 și 20, articolul 37 alineatul (2) și articolul 37a alineatul (2),
   întrucât:

               (1)

               Decizia 90/424/CEE stabilește procedurile care reglementează contribuția financiară comunitară pentru anumite măsuri veterinare referitoare, în special, la politica de informare în domeniul sănătății animale, bunăstării animalelor și siguranței alimentelor, pentru măsuri tehnice și științifice și pentru combaterea bolilor.

               (2)

               Articolul 37a alineatul (1) litera b) din Decizia 90/424/CEE stabilește posibilitatea acordării unei contribuții financiare comunitare pentru informatizarea procedurilor veterinare de găzduire, gestionare și întreținere a sistemelor informatice veterinare integrate, inclusiv a interfețelor cu bazele de date naționale, atunci când este cazul. Prin urmare, ar trebui acordată o contribuție financiară comunitară pentru găzduirea, gestionarea și întreținerea sistemului informatic veterinar integrat TRACES (Trade Control and Expert System), introdus prin Decizia 2003/24/CE a Comisiei din 30 decembrie 2002 privind dezvoltarea unui sistem informatic veterinar integrat (2), pentru a se asigura disponibilitatea, siguranța și actualizarea acestui sistem.

               (3)

               Articolul 37 alineatul (1) din Decizia 90/424/CEE stabilește că introducerea unor sisteme de identificare a animalelor și de notificare a bolilor în cadrul legislației privind controalele veterinare în comerțul intracomunitar cu animale vii, în vederea realizării pieței interne, poate beneficia de asistență financiară comunitară. Prin urmare, ar trebui acordată o contribuție financiară comunitară pentru actualizarea sistemului de notificare a bolilor animalelor (ADNS), în temeiul Deciziei 2005/176/CE a Comisiei din 1 martie 2005 de stabilire a formei codificate și a codurilor privind notificarea bolilor animalelor în aplicarea Directivei 82/894/CEE a Consiliului (3), și pentru îmbunătățirile tehnice necesare.

               (4)

               Comunicarea Comisiei către Consiliu, Parlamentul European, Comitetul Economic și Social European și Comitetul Regiunilor privind o nouă strategie în materie de sănătate animală pentru Uniunea Europeană (2007-2013) desfășurată sub deviza „Prevenirea este mai eficientă decât vindecarea” (4) prevede angajamentul Comisiei de a îmbunătăți comunicarea cu consumatorii și părțile interesate.

               (5)

               Articolul 16 din Decizia 90/424/CEE prevede o contribuție financiară comunitară pentru instituirea unei politici de informare în materie de sănătate animală, bunăstarea animalelor și siguranța alimentelor de origine animală. Prin urmare, în contextul comunicării privind noua strategie în materie de sănătate animală, ar trebui acordată o contribuție financiară comunitară pentru introducerea unor măsuri de îmbunătățire a comunicării cu consumatorii și părțile interesate în materie de sănătate animală și bunăstarea animalelor.

               (6)

               În conformitate cu articolul 19 din Decizia 90/424/CEE, Comunitatea poate să întreprindă, sau să sprijine statele membre sau organizațiile internaționale să întreprindă, acțiuni tehnice și științifice necesare pentru dezvoltarea legislației veterinare comunitare, precum și pentru dezvoltarea învățământului sau a formării profesionale în domeniul veterinar.

               (7)

               Unul din rezultatele așteptate în urma acestei strategii este introducerea progresivă a identificării electronice a rumegătoarelor. În consecință, înainte de introducerea unei noi legislații în domeniu, este necesară realizarea unui studiu care să analizeze rentabilitatea precum și costurile în comparație cu beneficiile identificării electronice a bovinelor. Pentru îmbunătățirea rolului laboratoarelor comunitare de referință este necesară o evaluare a funcționării și a performanței acestora. Rezultatele acestor studii și evaluări vor reprezenta temeiul pentru reexaminarea dispozițiilor legislative din domeniu, dacă este cazul. Prin urmare, ar trebui acordată o contribuție financiară comunitară pentru finanțarea studiilor și evaluărilor în materie de siguranța alimentelor, sănătate animală, bunăstarea animalelor și zootehnie. Ar trebui specificată suma maximă care va fi alocată acestor acțiuni. În anul 2008 ar trebui lansată o licitație pentru încheierea unor contracte specifice în vederea realizării studiilor și evaluărilor în materie de siguranța alimentelor, sănătate animală, bunăstarea animalelor și zootehnie. În temeiul Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (5), măsurile veterinare trebuie finanțate de Fondul European de Orientare și Garantare Agricolă. În vederea controlului financiar, se aplică articolele 9, 36 și 37 din regulamentul de mai sus.

               (8)

               Plata contribuției financiare comunitare este supusă condiției ca acțiunile să fi fost realizate efectiv și contractanții să fi furnizat toate informațiile necesare.

               (9)

               Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,

         DECIDE:
   Articolul 1
   TRACES (Trade Control and Expert system)
   Se acordă o contribuție financiară comunitară pentru găzduirea, gestionarea și întreținerea sistemului TRACES, introdus prin Decizia 2003/2/CE, după cum urmează:

               (a)

               1 000 000 EUR pentru găzduire;

               (b)

               500 000 EUR pentru achiziționarea suportului logistic necesar pentru asistarea utilizatorilor;

               (c)

               300 000 EUR pentru achiziționarea suportului de întreținere necesar pentru a adapta sistemul la evoluțiile juridice și tehnice;

               (d)

               200 000 EUR pentru lucrările de dezvoltare necesare în materie de procesare de date;

               (e)

               250 000 EUR pentru dezvoltarea interfeței între bazele de date naționale de identificare a bovinelor.

         Articolul 2
   ADNS (Sistemul de notificare a bolilor animalelor)
   Se acordă o contribuție financiară comunitară de 270 000 EUR pentru actualizarea sistemului de notificare a bolilor animalelor introdus prin Decizia 2005/176/CE.
   Articolul 3
   Comunicarea în domeniul sănătății animale și în domeniul bunăstării animalelor
   Se acordă o contribuție financiară comunitară pentru măsuri de comunicare cu autoritățile competente și cu cetățenii, în vederea difuzării informațiilor cu privire la legislația comunitară în materie de sănătate animală și bunăstarea animalelor, după cum urmează:

               (a)

               2 500 000 EUR în domeniul sănătății animale;

               (b)

               150 000 EUR în domeniul bunăstării animalelor.

         Articolul 4
   Studii și evaluări
   Se acordă o contribuție financiară comunitară de maxim 300 000 EUR pentru următoarele studii și evaluări:

               (a)

               studiu asupra costurilor în comparație cu beneficiile identificării electronice a bovinelor;

               (b)

               evaluarea laboratoarelor comunitare de referință în materie de sănătate animală și zootehnie.

         Articolul 5
   Credite
   1.   Contribuțiile financiare prevăzute de articolele 1-4 sunt finanțate prin linia bugetară 17 04 02 01 a bugetului Comunităților Europene pentru anul 2008.
   2.   Acțiunile menționate la articolul 4 vor fi realizate prin două contracte specifice. Aceste două contracte specifice vor fi încheiate în anul 2008.

      Adoptată la Bruxelles, 6 mai 2008.

            Pentru Comisie

         Androulla VASSILIOU

            Membru al Comisiei

      (1)  JO L 224, 18.8.1990, p. 19. Decizie modificată ultima dată prin Regulamentul (CE) nr. 1791/2006 (JO L 363, 20.12.2006, p. 1).

      (2)  JO L 8, 14.1.2003, p. 44.

      (3)  JO L 59, 5.3.2005, p. 40. Decizie modificată prin Decizia 2006/924/CE (JO L 354, 14.12.2006, p. 48).

      (4)  COM(2007) 539 final.

      (5)  JO L 209, 11.8.2005, p. 1. Regulament modificat ultima dată prin Regulamentul (CE) nr. 1437/2007 (JO L 322, 7.12.2007, p. 1).